《大风疾行二百里过马当小孤》
清代·陆葇

厉风击水使倒流，水声怒立为山丘。六鳌并起翻沧海，盘涡鼎沸驱蛟虬。

白日黯淡鬼神泣，狂澜震摇天地愁。我行江中历旬月，淹留飘泊心饥渴。

今朝一叶飞洪涛，遂使形神寄超忽。阳侯鼓浪如共工，层波相触群山空。

排沙裂岸不可却，马当横绝居其冲。上云太行险，下云吕梁洪。

地势何太逼，昼夜追风蹑影无尘声。复似修鱼鼓鳞鬣，任钩巨锱何敢撄。

鸟翼徘徊不能上，商飙卷箨何其轻。羲和辔已迟，长江路盈咫。

回首万重山，去若弦上矢。不向壶公借碧龙，那羡琴高骑赤鲤。

作者简介：（1630—1699）清浙江平湖人，原名世枋，字次友，一字义山，号雅坪。十四岁时，清兵南下，父被执，求代父，清将令读扇上诗，应声解答，将军喜，携之北去。后得脱归，补诸生，入国学。康熙六年中进士，再试鸿博，授编修，分纂《明史》，直南书房。官至内阁学士。有《雅坪诗文稿》。